Man vermis ná skiboot omslaanArgieffoto. (Foto: NSRI) ŉ Man word vermis nadat ŉ skiboot met nege passasiers Donderdagaand naby die Durbanse hawe omgeslaan het. Die Nasionale Seereddingsinstituut (NSRI) se tak in Durban is deur Transnet se nasionale hawe-owerhede in kennis gestel van ŉ skiboot wat water begin inneem het naby Vetchies in Durban. “Dit wil voorkom of die skiboot se enjin die gees gegee het voordat dit omgeslaan het. By die NSRI se aankoms op die toneel het ŉ private katamaran reeds agt van die skiboot se passasiers uit die water gehelp. Volgens die agt oorlewendes word een persoon steeds vermis,” het Paul Bevis, woordvoerder van die NSRI, in Durban gesê. Die agt oorlewendes, almal mans, is na die land geneem waar hulle vir hipotermie en skok behandel is. “Een van die pasiënte is deur Netcare911 se ambulansdiens na ŉ nabygeleë hospitaal geneem, waar hy behandel is vir nie-dodelike verdrinking en hipotermie, maar paramedici verwag dat hy ten volle sal herstel,” het Bevis gesê. ŉ Soektog na die vermiste man is van stapel gestuur. Die soekgeselskap het die omgeslane boot sowat 800 meter van die land gevind. “ŉ NSRI-duiker het onder die boot ingeswem om te sien of die vermiste passasier dalk onder die boot vasgekeer is. Toe hy niks kry nie is ŉ uitgebreide soektog van stapel gestuur, terwyl die skiboot na die land gebring is.” Die soektog het tot Vrydag in die vroeë oggendure geduur, maar niks opgelewer nie. Polisieduikers sou Vrydag die soektog na die vermiste man voortsit. “Ons dink aan die vermiste man se vriende en familie in hierdie moeilike tyd.”